TAO TEH KING.
(道 德 經)
Disalin dan dibitjaraken oleh K. T. H.
(Dilarang koetip).
ARTIANNJA „TAO TEH KING.”
Itoe kitab jang terkenal sabagi „Tao Teh King” brangkalih doeloenja ada berbeda dari sekarang. Menoeroet achli-hikajat Ssu-ma Chien, itoe kitab tjoemah dipetjah mendjadi doea bagian; jang pertama membitjaraken Tao dan jang kadoea Teh. Ini doea peladjaran, begitoe poen isi dari itoe boekoe dan orang jang dianggep sabagi pengarangnja, ada djadi bahan dari pertentangan pikiran jang tida bisa abis antara orang-orang asing jang djadi penjalin dan jang toekang bikin kritiek.
Itoe kitab pertama kalih terkenal dengen nama „Kitab dari Lao Tze” dan blakangan dinamaken „Kitab Bagian Tao Teh”, hal mana menoendjoekken ia tjoemah ada satoe atawa doea bagian dari sakoempoelan kitab-kitab kabatinan koeno, jang membri katerangan tentang Taoisme, jaitoe satoe peladjaran jang soedah tersiar di Tiongkok sadari djeman doeloe sekalih, dan biasa dinamaken sabagi „Ilmoenja Keizer Oeij Tee dan Loo Tjoe (Lao Tze)”. Itoe panggilan „Too Kauw” atawa „Taoisme” baroe moelai dipake pada djemannja Huai Nan Tze jang meninggal di taon 122 sablonnja Kristus. Djadinja sampe sedikitnja tiga satengah abad sasoedah Lao Tze brangkat dan teroes mengilang ka Barat, pendoedoek di Tiongkok pandang Taoisme sabagi peladjaran jang beratsal dari Keizer Oeij
1
ace_Latn yue_Hant zsm_Latn ind_Latn bjn_Latn ind_Latn bjn_Latn unk